Η είδηση ότι ο Θανάσης Αντετοκούνμπο θα έπαιρνε μέρος στο Summer League του Βέγκας με τη φανέλα των Μπακς (όπως μετέδωσε το Hoopshype στις 27/06), πέρασε αρχικά στα ψιλά και εν συνεχεία εξαφανίστηκε, πολύ απλά γιατί το όνομά του τελικά δεν συμπεριελήφθη στο τελικό ρόστερ, όπως αυτό αναρτήθηκε στην επίσημη ιστοσελίδα τους στις 2 Ιουλίου.

Τι μεσολάβησε στο μεσοδιάστημα; Σύμφωνα με τις πληροφορίες του gazzetta.gr, ο general manager της ομάδας, Τζον Χορστ, που εν τω μεταξύ είχε ανανεώσει τα συμβόλαια των Μίντλετον, Χιλ και Μπρουκ Λόπεζ και υπογράψει τους Ρόμπιν Λόπεζ και Ουέσλι Μάθιους άναψε το «πράσινο φως» για να αρχίσει η συζήτηση με τον ατζέντη του 26χρονου διεθνούς forward.

Καλά πληροφορημένες πηγές αναφέρουν ότι οι δύο πλευρές βρίσκονται κοντά σε συμφωνία για 2ετές εγγυημένο συμβόλαιο με συνολικές αποδοχές που αγγίζουν τα 3 εκατομμύρια δολάρια, κάτι που αν επιβεβαιωθεί αναμένεται να ανακοινωθεί μετά τις 6 του τρέχοντος μηνός, οπότε και ολοκληρώνεται το moratorium για τις διαπραγματεύσεις και αρχίζει η περίοδος των υπογραφών.

Λέτε λοιπόν, η ματαίωση της συμμετοχής του στο Summer League του Βέγκας (ακόμη κι αν συμμετείχε, θα έχανε σίγουρα τα δύο πρώτα ματς λόγω του event των Antetokounbros στην Μύκονο) να σχετίζεται με οριστική συμφωνία με τους Μπακς, καθώς βετεράνοι με συμβόλαιο δεν είθισται να συμμετέχουν σε καλοκαιρινούς αγώνες;

Ό,τι κι αν ισχύει, αναμένεται να γίνει γνωστό στην διάρκεια της επόμενης εβδομάδας. Αν πάντως οι πληροφορίες περί προχωρημένων επαφών ευσταθούν και ο πρώην παίκτης του Παναθηναϊκού γίνει μέλος των Μπακς, τότε για πρώτη φορά μετά το 2013, θα ξανασμίξει στην ίδια ομάδα με τον κατά 2,5 χρόνια μικρότερο αδελφό του. Κατά συνέπεια, όλη η οικογένεια Αντετοκούνμπο θα βρίσκεται στις Ηνωμένες Πολιτείες και τρία από τα τέσσερα αδέλφια θα είναι παίκτες του ΝΒΑ (ο Κώστας αγωνίζεται στους Ντάλας Μάβερικς, ενώ ο “βενιαμίν” Άλεξ θα είναι στην τελευταία τάξη του σχολείου στο Dominican).

Σύμφωνα με τα όσα καταθέτουν στο gazzetta.gr πηγές που πρόσκεινται στο στενό περιβάλλον του οργανισμού των «ελαφιών», μία ενδεχόμενη 2ετής συμφωνία του Θανάση Αντετοκούνμπο με τους Μπακς θα κάνει ακόμη πιο "εύκολη" την απόφαση του Γιάννη να υπογράψει το super max συμβόλαιο (253,75 εκ. δολάρια για 5 χρόνια) το οποίο έχει δικαίωμα να του προσφέρει το Μιλγουόκι το ερχόμενο καλοκαίρι (2020) και το οποίο αν υπογραφεί, θα τεθεί σε ισχύ από το 2021 και αυτομάτως θα τον καταστήσει τον πιο ακριβοπληρωμένο παίκτη στην ιστορία του ΝΒΑ.

Η προοπτική επιστροφής του "Elevator" στο ΝΒΑ, δεν σημαίνει ότι ο εκπρόσωπός του δεν εξέτασε το ενδιαφέρον του Παναθηναϊκού (και ενδεχομένως να το ξανακάνει αν κάτι "στραβώσει"), ωστόσο, όπως γίνεται αντιληπτό, μπροστά στον "μαγικό κόσμο" και το ενδεχόμενο να παίξει μαζί με τον αδελφό του, δεν υπάρχει τίποτε άλλο σημαντικότερο.